Carmen Castro García

Carmen Castro García (Valentzia, 1967ko uztailaren 12a) valentziar ekonomialaria, ikertzailea, aktibista eta feminista da, ongizate-ereduetan, Europako genero-politiketan eta jaiotzagatiko baimen-sistemetan espezializatua. Jaiotza- eta adopzio-baimen berdinen eta besterenezinen aldeko plataformaren sustatzaileetako bat izan zen, eta zenbait aintzatespen jaso ditu bere jarduera aktibistagatik.

Biografia 
Ekonomian lizentziaduna da Santiago de Compostelako Unibertsitatean (1999), European Comparative Gender Policy masterra du Madrilgo Complutense Unibertsitatean (2005), eta Ekonomian doktore da Pablo de Olavide Unibertsitatean (2015), Ongizate-ereduak, genero-berdintasuna eta jaiotzagatiko baimen-sistemak, Europako gizarte-ereduaren krisiaren testuinguruan izenburuko doktore-tesiarekin.

Ibilbide profesionala 
Ibilbide profesionala gizarte- eta lan-orientazioko ibilbideetan hasi zuen. 1997tik 2002ra emakume eta gizonen arteko aukera berdintasunerako europar proiektuen koordinatzaile teknikoa izan zen. 2002. urtean, genero-berdintasunari eta politika publikoei buruzko aholkularitza independenteko ekimena jarri zuen abian, SinGENEROSdeDUDA web ataria sortuz. Atari hori topaleku bihurtu da, generoari, demokraziari eta ekonomia feministari buruzko ezagutza-komunitate gisa. 

2015etik 2017ra bitartean, Coruñako Udalean genero-berdintasunerako eta aniztasunerako politiken aholkularia izan zen, eta udal-politikaren genero-zeharkakotasunerako estrategia diseinatu zuen. Aholkularitza-zerbitzuak eta gizarte-ekonomiako ekimen sozialak eta proiektu feministak sustatu eta lagundu ditu; besteak beste, LoPERSONAL esPOLÍTICA enpresaren sortzaileetako bat da, jabekuntza feministari, sareei eta gizarte-eraginari buruzkoa.

Nazioartean esperientzia eta aintzatespena ditu, UNDPko (Roster Gender Equality and Women’s Empowerment in Public Administration (GEPA) aditu gisa. 2017az geroztik, Valentziako Erkidegoko Lehiaren Defentsarako Batzordeko kidea da.

Ibilbide akademikoa 
Valentziako Unibertsitateko Institut Universitari d’Estudis de la Dona de la Universitat de Valènciako ikertzaile seniorra izan zen, eta Valentziako Unibertsitateko Ekonomia Feministako Katedra abian jartzen eta garatzen parte hartu zuen. Katedra hori bakarra da estatu espainiar osoan. Politika publikoek genero-justiziaren aurrerapenari egiten dioten ekarpena aztertzen du. Horretarako politika ekonomikoa eta genero-berdintasunera bideratutako alternatiben artikulazioa aztertzen ditu, hala nola: “Ongizate-estatua, politika publikoak eta genero-berdintasuna”, “Aurrekontu publikoak eta genero-indarkeria”, “Amatasun-sistema fiskalak Espainian duen genero-eragina”, “Bateragarritasun-ereduak eta genero-berdintasuna”, “Berdintasun-adierazleak”, “Genero-berdintasuna Espainiako zerga eta prestazioen sisteman". Teoria kritiko feminista aplikatzen dio geopolitika globalaren azterketari, gorputz eta prozesu biologikoak merkantilizatzeari eta trantsizio ekonomikoetan irizpide etikoak aplikatzeari, bizitzaren iraunkortasunerako. Ziberfeminismoari eta despatrializaziorako emantzipazio-estrategiei buruz ere ikertu du.

Ekonomia Feministaren VI. Estatuko Biltzarraren antolaketa eta batzorde zientifikoa koordinatu zituen (Valentzia, 2019ko iraila), eta ekonomia feministaren estatuko kongresuen aurreko edizioetako lan-taldeetan parte hartu zuen (2017 Madrilen, 2015 Vicen eta 2013 Carmona-Sevillan).

Ekonomiako irakasle elkartua da Valentziako Unibertsitatean, eta beste unibertsitate batzuetako master ofizialetako irakasle gonbidatua; besteak beste, Pablo de Olavide (Sevilla), Coruña, Euskadi eta Granada. Horietan, genero-eraginari, berdintasunerako politikei, ekofeminismoari eta ekonomia feministari buruzko irakasgaiak ematen ditu.

Aktibista ibilbidea 

1988an ekin zion aktibismoari, gizarte-eredua aldatzeagatik, eta aldi berean jardun politikoa gazteen eta feministen mugimenduan. Galiziako Mulleres Xójóvenes elkarteko lehendakaria izan zen 1992tik 1996ra bitartean, eta Mujeres Jóvenes elkarteko lehendakaria 1996tik 1999ra bitartean. 1998tik 2001era CELEM Europako Emakumeen Lobbyari Laguntzeko Espainiako Plataformako zuzendaritza-batzordeko kide izan zen. Eta European Women’s Lobby-ko diruzaina, Bruselan, 2000tik 2002ra.

2009an, Jaiotzarako eta Adopziorako Baimen Berdin eta Besterenezinen aldeko Plataformaren sortzaileetako bat izan zen, eta bertatik sustatu zuen Europako PLENT-Platform for Equal, Non Transferable and 100% paid parental leave sarea. ATTACeko (Espainia) Zientzia Kontseiluaren koordinatzailea izan zen eta GEP&DO - Gender, Economics, Politics & Development Observatory behatokiaren bazkide fundatzailea izan zen. Hainbat GKErekin elkarlanean aritzen da, giza eskubideen, genero-berdintasunaren eta sexu-aniztasunaren arloan; besteak beste, Plataforma Feminista Galega eta LAMBDA València taldeetako kide baita.

Lanak 
Genero mainstreamingari eta berdintasunerako politikei buruzko argitalpen eta gidaliburu praktikoak idatzi ditu, eta horien artean liburu hauxe nabarmentzen da:

 Políticas de igualdad. Permisos por nacimiento y transformación de los roles de género.

Komunikabide digital batzuekin kolaboratzen du, eta horietan dibulgazio- eta iritzi-artikuluak argitaratzen ditu, maizago El Diario.es eta CTXTn.

Sariak eta aintzatespenak 

 2019 ‘Les Corts de les Dones’ saria, Valentziako Gorteek emana, 2019ko martxoan, berdintasunaren eta emakumeen eskubideen alde egindako ibilbide profesional eta pertsonala aitortzeko.
 2018 Ibilbide akademikoa eta aktibismoa Valentziako balio demokratikoen alde, XXII Nit del Tirant.

 2016 Pablo Olavide Unibertsitateko doktoretzako sari berezia, 2016. urtean.
 2017 Honelaxe hautatua: Expertin Gender Equality and Women’s Empowerment in Public Administration (GEPA) -UNDP Roster-, 2014-2017
 2014. urtean Genero Berdintasunerako Europako Institutuak (EIGE) ‘Women inspiring Gender Equality in Europe’ izendatu zuen.
 1998 Emakume Progresisten Sariak - Emakume Progresisten Federazioaren Aukera Berdintasunaren Saria, emakumeen eta gizonen arteko Aukera Berdintasuna lortzearen alde egindako lanaren aitorpen publikoan. 1998.

Erreferentziak

Kanpo estekak 

 Politika feminizatzea edo gure gizartea despatriarizatzea? Carmen Castro TransEuropa 2017an.
 Ekonomia feministaren ekarpenak. Carmen Castro “Otra economía está en marcha” lanean, Economistas sin Fronteras elkartearen eskutik, 2014ko martxoa.
 Berdintasuna eta prokomuna zoriontasuna kudeatzeko. Carmen Castro en TEDxApenaWomen, 2012ko abenduaren 1a.
 Gizarte-eredu berria. Carmen Castro ATTAC TVn, 2012ko azaroan.

Emakume ekonomialariak
Espainiako ekonomialariak
Emakume aktibistak
Espainiako aktibistak
Espainiako feministak
XX. mendeko emakumeak
XXI. mendeko emakumeak